UNA PE SĂPTĂMÎNĂ

Primarul Mocioniu ar putea relansa economia orașului

Pisicile de Slobozia, delicatese de luxe în China

Aflat într-un tur de 3 săptămâni prin capitalele Asiei (Tokio, Seul și Beijing), primarul Sloboziei Adrian Mocioniu își informează suveran (via Facebook) electoratul de stânga cu dare de mână despre întâlnirile pe care le are. Preocupați de aceste întâlniri și conștienți că succesul alesului nostru este succesul nostru, al tuturor, am înțeles ce face Adrian Mocioniu la Beijing, unde se află la momentul când citiți aceste rânduri.



De la Slobozia la Beijing

Discret, cum îl știm cu toții, Adrian Mocioniu a plecat în turul Asiei de la ședința de Consiliu Local din 28 martie, fără să-și ceară scuze și fără să spună «Sayonara» colegilor consilieri. Însă chiar de-a doua zi... hai, a treia, pagina de Facebook a domnului primar a început să se populeze, încet, dar sigur, cu chipurile delegaților din capitalele vizitate. Cea mai importantă întâlnire, precizăm pentru alegătorii domnului Mocioniu care nu au acces la internet, a fost cea de la Yokohama, al doilea oraș ca mărime din Japonia și care, cât de înduioșător, sărbătorește în acest an «4 decenii de înfrățire cu municipiul Constanța». Acolo, potrivit informațiilor oferite atât de generos de edilul nostru, delegația Asociației Municipiilor din România s-a întâlnit cu oficialii locali, a vizitat facilitățile portuare și Terminalul Internațional Osanbashi, ridicat pe o insulă artificială, dar a avut timp să participe și la Târgul Național de Horticultură Urbană «la care au fost prezentate soluții ingenioase de amenajare a parcurilor și a zonelor verzi din aglomerările urbane». Vai, ce frumos! A urmat Coreea de Sud unde, ceva mai obosită, delegația AMR a vizitat provincia Gangwon-do, aflată la 260 km distanță de Seul. Cu această ocazie, «delegația AMR a vizitat facilitățile olimpice din localitatea Gangneung, aflată la 160 km distanță de Chuncheon și locul întâlnirii cu guvernatorul provinciei» titrează din nou Adrian Mocioniu. Nu-i așa că importanța informațiilor vă covârșește? Că sunteți cu adevărat impresionați de performanța edilului nostru și, mai ales, de rezultat... Nu lăcrimați însă înainte de vreme. Ce e cu adevărat impresionant, de-abia de-acum urmează... Căci este scris ca Adrian Mocioniu, cu un singur costum și un sacou cadrilat de schimb să intre în cartea de istorie a orașului.



Edilul potrivit la locul potrivit

Surse apropiate delegației confirmă faptul că Adrian Mocioniu s-a bucurat cu moderație de vizita de până acum, a stat cuminte și țeapăn la fotografiile de grup și a așteptat plin de speranță etapa finala a vizitei, cea din China. Explicația e mai simplă decât ne-am fi putut închipui. Medic veterinar de profesie, edilul local a înțeles imediat după preluarea mandatului că orașul Slobozia este falimentar și nu are șanse de redresare, oricâte promisiuni ar face. Dăruit până la sacrificiu de sine urbei, el nu a dezertat însă. Grație antrenamentului european căpătat în cadrul PES, el a descoperit o posibilă sursă de venit pentru bugetul local: câinii și pisicile, ultimele înmulțite exponențial pe perioada mandatului său. Timp de 9 luni a monitorizat sursa, a analizat potențialul afacerii și a identificat principalele piețe de desfacere ale produselor din carne de pisică și/sau câine. Mai mult, tot căutând aleatoriu pe Google, a descoperit că pisicile sunt o delicatesă de luxe pentru clienții chinezi, «aceștia fiind dependenți de această specialitate care costă „în viu“ echivalentul a 50 de eurocenți/kg», după cum titrează un celebru site culinar de profil. Așa a ajuns la concluzia că, o dată ajuns în China, va propune omologilor săi din orașele înfrățite anterior cu Slobozia prin grija primarilor Alexandru Stoica și Gabi Ionașcu, înființarea unei firme de import-export româno-chineze, cu sediul în Parcul IMM Slobozia. În primii ani, firma va colecta câinii, dar mai ale pisicile, de pe teritoriul orașului, urmând ca ulterior afacerea să se extindă la nivelul regiunii Sud Muntenia, iar apoi în întreaga țară. Acesta este scopul pentru care el a acceptat invitația AMR, iar nu contemplatul florilor de cireș, cum în mod eronat și impardonabil a titrat ziarul nostru. Să ne fie rușine!

14 Aprilie 2017, 08:25 (15199 vizualizări - 22 comentarii)